## Uredba o izmjenama i dopunama Uredbe o unutarnjem ustrojstvu Ministarstva gospodarstva, rada i poduzetništva

### NN 119/2008 (15.10.2008.), Uredba o izmjenama i dopunama Uredbe o unutarnjem ustrojstvu Ministarstva gospodarstva, rada i poduzetništva

# VLADA REPUBLIKE HRVATSKE

**3406**

Na temelju članka 60. stavaka 1. i 2. Zakona o sustavu državne uprave (»Narodne
novine«, br. 75/93, 92/96, 48/99, 15/2000, 127/2000, 59/2001, 199/2003 i
79/2007), Vlada Republike Hrvatske je na sjednici održanoj 10. listopada 2008.
godine donijela

## UREDBU

### O IZMJENAMA I DOPUNAMA UREDBE O UNUTARNJEM USTROJSTVU MINISTARSTVA GOSPODARSTVA, RADA I PODUZETNIŠTVA

Članak 1.

U Uredbi o unutarnjem ustrojstvu Ministarstva gospodarstva, rada i poduzetništva
(»Narodne novine«, broj 41/2008) u članku 3. točke 3. i 6. mijenjaju se i glase:
»3. Uprava za energetiku
6. Uprava za trgovinsku politiku i međunarodne odnose«
Iza točke 14. dodaje se točka 14a. koja glasi:
»14a. Uprava za rudarstvo«

Članak 2.

Članak 18. i naslov iznad njega mijenjaju se glase:

»3. UPRAVA ZA ENERGETIKU

*Članak 18.*

Uprava za energetiku obavlja upravne i stručne poslove u svezi s energetikom
Republike Hrvatske, izrađuje prijedloge zakona i propisa iz područja energetike
(toplinske energije, elektroenergetike, nafte, naftnih derivata i prirodnog
plina); planira i predlaže energetsku strategiju energetskog razvitka te mjere
za njenu provedbu, prati i analizira ostvarivanje politike i strategije, radi na
stvaranju uvjeta za provedbu zacrtane energetske politike Republike Hrvatske
odnosno strategije razvitka energetike, predlaže mjere za usklađivanje razvoja
energetskog sektora s razvojnim planovima Republike Hrvatske, koordinira poslove
u svezi s gospodarenjem energijom, analizira i ocjenjuje planove razvoja
energetskog sektora, sudjeluje u izradi energetskih bilanci, prati i analizira
izvršavanje energetske bilance, prati i analizira potrošnju primarnih energenata
u Hrvatskoj i svijetu radi predviđanja potrošnje primarnih energenata,
kontinuirano prati i analizira sigurnost opskrbe energentima, prati
makroekonomska kretanja u Hrvatskoj i svijetu i analizira njihov utjecaj na
energetiku, prati cijene energenata i njihov utjecaj na gospodarstvo; izrađuje
energetsko-gospodarske analize i s tim u svezi dugoročne i godišnje energetske
bilance, prati proizvodnju, potrošnju, promet, uvoz i izvoz energenata, prati
planiranje i izgradnju energetskih objekata te njihov utjecaj na okoliš, prati
obavljanje tehničko-sigurnosnih analiza i prosudbi, predlaže pokretanje
nacionalnih energetskih programa za osiguravanje dugoročnih razvojnih ciljeva,
izrađuje programe za učinkovitije korištenje energije i njihovu provedbu;
odobrava planove razvoja plinskog sustava, sudjeluje u izradi tarifnih
pravilnika i predlaže visinu tarifnih stavki, vodi i sudjeluje u programima i
projektima međunarodne suradnje, ostvaruje suradnju s međunarodnim institucijama
i državnim organima, prati razvoj tržišta energentima, analizira
restrukturiranje energetskog sektora; koordinira, prati, usklađuje i surađuje u
provedbi mjera energetske politike u okviru sektorskih politika (zaštita
okoliša, industrija, promet, šumarstvo, graditeljstvo i dr.); obavlja upravne i
stručne poslove koji se odnose na obnovljive izvore energije i kogeneraciju;
izdaje prethodna i energetska odobrenja za stjecanje statusa povlaštenog
proizvođača; vodi propisan Registar projekata i postrojenja za korištenje
obnovljivih izvora energije i kogeneracije te povlaštenih proizvođača; priprema
programe i mjere za stavljanje biogoriva na tržište motornih goriva i korištenje
biogoriva za potrebe prijevoza; provodi upravni nadzor nad primjenom zakona iz
područja energetike, vodi drugostupanjske upravne postupke iz područja
energetike, obavlja stručne poslove u svezi s međunarodnim i bilateralnim
ugovorima, sudjeluje u pripremi programa i projekata te provedbi projekata iz
pretpristupnih programa Europske unije i ostalih oblika međunarodne pomoći, te
obavlja i druge poslove iz svog djelokruga.
U Upravi za energetiku ustrojavaju se:
3.1. Odjel za energetske sustave i restrukturiranje
3.2. Odjel za obnovljive izvore energije i energetsku učinkovitost
3.3. Odjel za strateško planiranje i energetske bilance«

Članak 3.

Članak 29. i naslov iznad njega brišu se.

Članak 4.

Članak 30. i naslov iznad njega brišu se.

Članak 5.

Članak 31. i naslov iznad njega brišu se.

Članak 6.

Članak 32. i naslov iznad njega brišu se.

Članak 7.

Članak 60. i naslov iznad njega mijenjaju se i glase:

»6. UPRAVA ZA TRGOVINSKU POLITIKU I MEĐUNARODNE ODNOSE
*Članak 60.*

Uprava za trgovinsku politiku i međunarodne odnose obavlja sljedeće upravne i
stručne poslove u svezi s trgovinskom politikom Republike Hrvatske i
međunarodnim gospodarskim odnosima Republike Hrvatske: definira, implementira i
prati provedbu mjera trgovinske politike, u skladu s gospodarskom politikom
Vlade Republike Hrvatske i u suradnji s tijelima državne uprave, državnim
agencijama i poslovnom zajednicom; usklađuje aktivnosti i sudjeluje u
pregovorima o članstvu u Europskoj uniji iz područja nadležnosti Ministarstva;
predlaže i prati usklađivanje zakonodavstva na području trgovinske politike sa
zakonodavstvom Europske unije; vodi aktivnosti vezane za buduću provedbu
Zajedničke trgovinske politike EU i ukupne pripreme za članstvo u EU iz
nadležnosti Ministarstva; koordinira sustav nadzora izvoza robe s dvojnom
namjenom; priprema, provodi, prati i koordinira s drugim institucijama
aktivnosti u svezi s članstvom Republike Hrvatske u Svjetskoj trgovinskoj
organizaciji (World Trade Organisation – WTO); priprema, provodi, prati i
koordinira s drugim institucijama aktivnosti u svezi s članstvom Republike
Hrvatske u Srednjoeuropskom ugovoru o slobodnoj trgovini – CEFTA 2006; promiče,
prati i predlaže načine unaprjeđivanja gospodarskih odnosa s pojedinim zemljama,
integracijama i regionalnim inicijativama; priprema podloge za utvrđivanje i
provedbu gospodarske politike s inozemstvom; priprema, sudjeluje u pregovorima i
prati provedbu međunarodnih ugovora s područja gospodarskih odnosa s inozemstvom
iz nadležnosti Ministarstva; izrađuje izvješća, mišljenja i preglede koji služe
kao podloga za formuliranje i evaluiranje trgovinske i gospodarske politike
Vlade Republike Hrvatske i kao temelj za kreiranje strateških dokumenata Vlade
Republike Hrvatske i prilagodbu postojećega zakonskog okvira; sudjeluje u
pripremi programa i projekata te provedbi projekata iz pretpristupnih programa
Europske unije i ostalih oblika međunarodne pomoći.
U sklopu Uprave za trgovinsku politiku i međunarodne odnose, ustrojavaju se:
6.1. Odjel za trgovinsku politiku
6.2. Odjel za međunarodne odnose
6.3. Odjel za europske integracije
6.4. Odjel za izvoznu kontrolu«

Članak 8.

U članku 61. stavak 1. mijenja se i glasi:
»Odjel za trgovinsku politiku obavlja sljedeće upravne i stručne poslove:
predlaže i provodi mjere trgovinske politike uključujući i mjere carinske
zaštite, zaštite od prekomjernog uvoza, subvencioniranog uvoza i uvoza po
dampinškim cijenama; evaluira primijenjene instrumente trgovinske politike;
surađuje s poslovnom zajednicom u pripremi donošenja instrumenata trgovinske
politike; prati trgovinske odnose s EU s ciljevima zaštite interesa Republike
Hrvatske u okviru trgovinske politike EU; prati provedbu i sudjeluje u radu
sjednica Mješovitih odbora za provedbu ugovora o slobodnoj trgovini te
gospodarskih i trgovinskih odbora; sudjeluje u izradi analitičkih podloga za
pripremu prijedloga zakona i podzakonskih propisa; sudjeluje u pripremi
prijedloga zakona i podzakonskih propisa iz područja trgovinske politike;
izrađuje očitovanja na prijedloge zakona i podzakonskih propisa s obzirom na
njihovu usklađenost s multilateralnim trgovinskim sustavom i drugim međunarodnim
obvezama; surađuje u izradi strateških dokumenata; daje mišljenja, priprema
očitovanja, izvješća te materijale za ministra i državne dužnosnike; izrađuje
periodička izvješća o procesima koje Odjel prati i u kojima sudjeluje; obavlja i
druge poslove iz svoga djelokruga.«

Članak 9.

Članak 65. i naslov iznad njega mijenjaju se i glase:

*»6.2. Odjel za međunarodne odnose*
*Članak 65.*

Odjel za međunarodne odnose prati stanje i trendove u gospodarstvima zemalja
partnera, poglavito njihove trgovinske politike; priprema, provodi, prati i
koordinira s drugim institucijama aktivnosti u svezi s članstvom Republike
Hrvatske u Srednjoeuropskom ugovoru o slobodnoj trgovini – CEFTA 2006; prikuplja
informacije vezane na pristupanje novih članica WTO-u, CEFTA 2006 i EU; prati
aktivnosti i ostvaruje suradnju s gospodarskim i trgovinskim odjelima hrvatskih
diplomatsko-konzularnih predstavništava; definira i provodi mjere suradnje s
državnim agencijama i poslovnom zajednicom, s ciljem definiranja pretpostavki i
smjerova daljnjeg razvitka gospodarskih odnosa sa zemljama partnerima. Odjel
obavlja sljedeće upravne i stručne poslove: predlaže, priprema, koordinira i
ostvaruje međunarodnu gospodarsku suradnju te predlaže mjere za unaprjeđenje
gospodarske suradnje, uključujući i sudjelovanje u predlaganju mjera za rast
izvoza; predlaže pokretanje pregovora oko sklapanja ili stavljanja izvan snage
međunarodnih trgovinskih ili gospodarskih ugovora, te ugovora o poticanju i
uzajamnoj zaštiti ulaganja; sudjeluje u pripremi materijala za pregovore; prati
i analizira učinke sklopljenih ugovora; izrađuje izvješća Vladi Republike
Hrvatske o tijeku i okončanju pregovora; priprema sastanke dvostranih
međuvladinih komisija, odbora, radnih skupina i konzultacija o gospodarskim
pitanjima; koordinira i sudjeluje u implementaciji mjera koje predlažu mješoviti
odbori te prati i analizira učinke implementiranih mjera; usklađuje aktivnosti s
drugim državnim tijelima i institucijama u vezi s međunarodnom gospodarskom
suradnjom; surađuje na izradi strateških dokumenata; daje mišljenja, priprema
očitovanja, izvješća, te materijale za ministra i državne dužnosnike; izrađuje
periodička; izvješća o procesima koje Odjel prati i u kojima sudjeluje; obavlja
i druge poslove iz svoga djelokruga.
Za obavljanje poslova Odjela za međunarodne odnose, ustrojavaju se:
6.2.1. Odsjek za bilateralne odnose
6.2.2. Odsjek za multilateralne odnose
6.2.3. Odsjek za međunarodne ugovore.«

Članak 10.

Članak 66. i naslov iznad njega mijenjaju se i glase:

»6.2.1. Odsjek za bilateralne odnose
*Članak 66.*

Odsjek za bilateralne odnose obavlja sljedeće upravne i stručne poslove:
predlaže, priprema, koordinira i ostvaruje bilateralnu međunarodnu gospodarsku
suradnju, te predlaže mjere za unaprjeđenje bilateralne gospodarske suradnje;
prati stanje i trendove u gospodarstvima zemalja partnera, poglavito njihove
trgovinske politike, te definira pretpostavke i smjerove daljnjeg razvitka
gospodarskih odnosa sa zemljama partnerima (uključujući i sudjelovanje u
predlaganju mjera za rast izvoza); predlaže pokretanje postupka za sklapanje,
mijenjanje ili stavljanje izvan snage gospodarskih i trgovinskih ugovora, te
ugovora o poticanju i uzajamnoj zaštiti ulaganja; sudjeluje u pripremi
materijala za pregovore, prati provedbu ugovora; prati učinke pojedinih ugovora
na bilateralne gospodarske odnose; sudjeluje u pregovorima oko bilateralnih
ugovora o slobodnoj trgovini; sudjeluje u izradi izvješća Vladi Republike
Hrvatske o tijeku i okončanju pregovora oko međunarodnih ugovora s područja
gospodarskih odnosa s inozemstvom iz nadležnosti Uprave; sudjeluje u pripremi i
radu sjednica Mješovitih odbora o provedbi ugovora o slobodnoj trgovini; vodi
rad Mješovitih odbora o gospodarskoj i trgovinskoj suradnji; koordinira i
sudjeluje u implementaciji mjera koje predlažu mješoviti odbori te prati i
analizira učinke implementiranih mjera; provodi postupak usklađivanja teksta
protokola i memoranduma i prati sve aktivnosti oko sklapanja i stupanja na snagu
protokola i memoranduma; prikuplja informacije vezane na pristupanje novih
članica WTO-u, CEFTA-i 2006, EU; prati aktivnosti i ostvaruje suradnju s
gospodarskim i trgovinskim odjelima hrvatskih diplomatsko-konzularnih
predstavništava; definira i provodi mjere suradnje s državnim agencijama i
poslovnom zajednicom.«

Članak 11.

Članak 67. i naslov iznad njega mijenjaju se i glase:

»6.2.2. Odsjek za multilateralne odnose
*Članak 67.*

Odsjek za multilateralne odnose obavlja sljedeće upravne i stručne poslove:
priprema, provodi i koordinira s drugim institucijama sve aktivnosti vezane za
članstvo Republike Hrvatske u CEFTA-i 2006, s ciljem ispunjavanja obveza koje
proizlaze iz toga članstva; priprema platforme i sudjeluje u pregovorima sa
zemljama članicama oko daljnje liberalizacije trgovine, priprema platforme i
sudjeluje u multilateralnim pregovorima u okviru CEFTA-e, koordinira
komunikaciju s Tajništvom CEFTA-e 2006; priprema, koordinira i ostvaruje
suradnju s Europskim udruženjem slobodne trgovine – EFTA i drugim regionalnim
trgovinskim ugovorima, te sustavno prati i ostvaruje suradnju s ekonomskim
organizacijama unutar UN sustava, sudjeluje u pregovorima o ugovorima o
slobodnoj trgovini; po potrebi sudjeluje u pripremi i radu sjednica Mješovitih
odbora o gospodarskoj i trgovinskoj suradnji.«

Članak 12.

Članak 69. mijenja se i glasi:
»Odjel za europske integracije zadužen je za praćenje i koordinaciju svih
procesa u okviru pristupanja Republike Hrvatske Europskoj uniji; prati provedbu
obveza preuzetih Sporazumom o stabilizaciji i pridruživanju između Republike
Hrvatske i Europske unije (SSP); priprema i sudjelovanje na: sastancima tijela
za provedbu SSP-a, sastancima odbora i pododbora, konzultacijama s Europskom
komisijom i na ostalim radnim ad hoc sastancima o pitanjima provedbe SSP-a;
koordinira suradnju s ostalim tijelima državne uprave i institucijama; prati
aktivnosti tijela državne uprave u implementaciji gospodarske politike Vlade
Republike Hrvatske u kontekstu pristupanja EU; sustavno prati proces pregovora o
članstvu; po potrebi sudjeluje u pripremi i izradi pregovaračkih stajališta te
daje mišljenja na nacrte pregovaračkih stajališta ostalih tijela državne uprave;
prati ispunjavanje mjerila u pristupnim pregovorima, koordinira i prati
aktivnosti glede institucionalnog razvitka, jačanja administrativnih kapaciteta
i suradnje s institucijama EU; pruža logističku potporu EU koordinatoru; daje
stručnu, tehničku i administrativnu potporu u pripremi i izradi strateških
dokumenata vezanih za pristupanje Republike Hrvatske Europskoj uniji (Nacionalni
program Republike Hrvatske za pridruživanje Europskoj uniji, Izvješće o
napretku, Pretpristupni ekonomski program, itd.); predlaže i organizira
seminare, konferencije, radionice, panele (uključujući interne) vezano za
podizanje razine svijesti o pristupnom procesu; surađuje na izradi strateških
dokumenata; daje mišljenja, priprema izvješća za ministra i državne dužnosnike;
izrađuje periodička (tjedna, mjesečna, godišnja, po potrebi) izvješća o procesu
pristupanja Republike Hrvatske EU iz djelokruga Ministarstva; izrađuje
periodička (tjedna, mjesečna, godišnja, po potrebi) izvješća o ispunjenju obveza
preuzetih SSP-om iz nadležnosti Ministarstva; izrađuje periodička (tjedna,
mjesečna, godišnja, po potrebi) izvješća o procesima koje Odjel prati; obavlja i
druge poslove iz svoga djelokruga.«

Članak 13.

Iza članka 69. dodaje se članak 69a. i naslov iznad njega:

*»6.4. Odjel za izvoznu kontrolu
Članak 69a.*

Odjel za izvoznu kontrolu obavlja sljedeće upravne i stručne poslove: izrađuje
nacrte zakona i podzakonskih propisa i provodi propise vezane uz izvoz robe s
dvojnom namjenom, te izvoz i uvoz ostale osjetljive robe sukladno međunarodnim
obvezama Republike Hrvatske; izrađuje prijedlog popisa robe s dvojnom namjenom
sukladno međunarodnim obvezama Republike Hrvatske; koordinira sustav nadzora
izvoza robe s dvojnom namjenom; izrađuje nacrte propisa i provodi propise o
izvozu i uvozu robe koja se može koristiti za mučenje; vodi aktivnosti vezano uz
članstvo Republike Hrvatske u Kimberley procesu i izdaje certifikate za izvoz
neobrađenih dijamanata; vodi aktivnosti vezano uz buduću direktnu primjenu
propisa Europske unije iz nadležnosti Odjela; prati izvršavanje međunarodnih
obveza preuzetih pristupanjem Republike Hrvatske međunarodnim konvencijama i
režimima povezanih s nadzorom oružja i robe s dvojnom namjenom; sudjeluje u radu
nacionalnih i međunarodnih radnih tijela na području nadzora oružja i robe s
dvojnom namjenom; izrađuje i ažurira internet stranicu o kontroli izvoza na
web-stranicama Ministarstva, organizira seminare za tijela državne uprave i za
domaću industriju vezano uz nadzor prometa oružja i robe s dvojnom namjenom radi
učinkovitog sustava izvozne kontrole; izrađuje i ažurira priručnik o izvoznoj
kontroli; priprema program unutarnje kontrole radi poštivanja izvoznih propisa
te pomaže tvrtkama u uspostavi sustava unutarnje kontrole; sudjeluje u izradi i
provedbi propisa o restriktivnim mjerama, sudjeluje u radu radnih skupina vezano
uz sprječavanje terorizma i širenja oružja za masovno uništenje, ostvaruje i
koordinira suradnju sa sigurnosnim organizacijama/inicijativama
(Sjevernoatlantski savez/North-Atlantic Treaty Organization – NATO, Australska
skupina, Wassenaar aranžman, Grupa snabdjevača nuklearnim materijalima);
surađuje s drugim državnim tijelima i institucijama na nacionalnoj i
međunarodnoj razini.«

Članak 14.

Članak 91. mijenja se i glasi:
»Uprava za malo gospodarstvo prati stanje u području malog gospodarstva s ciljem
prepoznavanja i otklanjanja prepreka za brži razvoj poduzetništva, predlaže
politiku mjera za sustavni razvoj poduzetništva kroz promidžbu, izobrazbu,
informiranje, stručnu pomoć, formiranje i dodjelu poticajnih sredstava,
izgradnju institucionalne podrške, primjenu inovacija i usklađivanje pravnih
propisa; potiče međusobno povezivanje subjekata malog gospodarstva te njihovo
povezivanje s velikim gospodarskim subjektima; prati djelovanje i predlaže
unaprjeđenje instrumenata gospodarskog sustava; osmišljava mjere gospodarske
politike, predlaže i organizira stručno usavršavanje poduzetnika, prati podatke
o malom gospodarstvu i trendove njegova razvoja; obavlja stručne poslove koji se
odnose na prilagodbu propisa propisima Europske unije; provodi Projekte EU
vezane uz malo gospodarstvo; predlaže i provodi mjere za poticanje međunarodne
suradnje, izvoza i ulaganja u subjekte maloga gospodarstva; surađuje s drugim
tijelima državne uprave, jedinicama lokalne i područne (regionalne) samouprave,
stručnim i znanstvenim institucijama. Izrađuje nacrte prijedloga zakona i
prijedloge drugih propisa iz nadležnosti Uprave; izrađuje prijedlog državnog
proračuna vezano za aktivnosti Uprave, te Program poticanja malog gospodarstva
Vlade Republike Hrvatske za mandatno razdoblje i Operativni plan poticanja malog
gospodarstva; daje stručna mišljenja i objašnjenja u svezi s primjenom i
provedbom zakona i drugih propisa; prati i predlaže izmjene propisa, priprema
izradu i izrađuje nacrte prijedloga međudržavnih ugovora iz nadležnosti Uprave;
vodi upravni postupak i upravni nadzor u upravnim stvarima iz nadležnosti
Uprave, ako ti poslovi ili dio tih poslova zakonom, drugim propisom ili ovom
Uredbom nisu stavljeni u nadležnost druge unutarnje ustrojstvene jedinice ili
upravne organizacije u sastavu Ministarstva; prati primjenu i osigurava
izvršenje zakona i drugih propisa; sudjeluje u pripremi programa i projekata te
provedbi projekata iz pretpristupnih programa Europske unije i ostalih oblika
međunarodne pomoći.
U Upravi za malo gospodarstvo ustrojavaju se:
11.1. Odjel za razvoj poduzetništva
11.2. Odjel za tehnološki razvoj, inovacije i konkurentnost
11.3. Odjel za programe i projekte Europske unije
11.4. Odjel za poduzetničku infrastrukturu
11.5. Odjel za clustere i zadruge«

Članak 15.

Članak 92. mijenja se i glasi:
»Odjel za razvoj poduzetništva predlaže mjere i aktivnosti za osiguranje
ravnomjernog i usklađenog razvoja poduzetništva u Republici Hrvatskoj; nadzire
provedbu Zakona o poticanju razvoja malog gospodarstva i ostalih provedbenih
akata iz tog područja; surađuje s drugim tijelima državne uprave i institucijama
vezanim uz poticanje poduzetništva, a sukladno Zakonu o poticanju malog
gospodarstva; aktivno se uključuje u razvoj infrastrukture u funkciji
institucionalne podrške stvaranja pozitivnog okruženja za rast i razvoj
poduzetništva; potiče izobrazbu, posebno cjeloživotno učenje za poduzetništvo u
cilju stvaranja konkurentnog poduzetništva za EU; koordinira aktivnosti
povezivanja poduzetnika; prati programe nositelja provedbe Programa razvoja
malog gospodarstva, te ih usklađuje s Programom razvoja poduzetništva na razini
Republike Hrvatske; predlaže mjere za organiziranje i razvoj zadrugarstva;
predlaže i organizira promidžbene aktivnosti malog gospodarstva, sudjeluje u
izradi nacrta prijedloga zakona i drugih propisa koji su važni za razvoj
poduzetništva; sustavno prati, analizira i izvješćuje nadležna tijela o
rezultatima provedbe mjera poticaja poduzetništva, predlaže mjere financiranja i
restrukturiranja subjekata malog gospodarstva; koordinira i sudjeluje u
Povjerenstvima za dodjelu potpora; usko surađuje s Agencijom za zaštitu tržišnog
natjecanja u svezi potpora, sudjeluje u aktivnostima vezanim za međunarodne
ugovore Republike Hrvatske vezane uz područje malog gospodarstva, sudjeluje u
radu na pripremnim dokumentima vezanim za pregovore s EU i pripreme EU povelje
za malo gospodarstvo; ostale stručne poslove vezane uz prilagodbu nacionalnog
zakonodavstva iz područja poduzetništva sa zakonodavstvom EU; sudjeluje u radu
međunarodnih susreta i konferencija vezanih uz malo gospodarstvo; provodi
Projekte EU namijenjene malom gospodarstvu; nadzire namjensko trošenje sredstava
potpora; priprema i prati izvršenje državnog proračuna u okviru djelokruga
Odjela; predlaže nove mjere poticanja poduzetništva; sudjeluje u radu Hrvatske
agencije za malo gospodarstvo (HAMAG); uključuje se u aktivnosti poticanja
poduzetništva u ostalim tijelima državne uprave; usko surađuje s poslovnim
bankama i ostalim institucijama u cilju povoljnog financiranja poduzetništva, te
obavlja i druge poslove iz svog djelokruga.
Za obavljanje poslova Odjela za razvoj poduzetništva, ustrojavaju se sljedeći
odsjeci:
11.1.1. Odsjek za pripremu i provedbu projekata
11.1.2. Odsjek za analize i praćenje učinaka
11.1.3. Odsjek za obrazovanje u poduzetništvu
11.1.4. Odsjek za pravne poslove.«

Članak 16.

Članak 94. i naslov iznad njega brišu se.

Članak 17.

Naslov iznad članka 95. mijenja se i glasi:

»11.1.2. Odsjek za analize i praćenje učinaka«

Članak 18.

Iza članka 95. dodaju se članci 95a. i 95b. i naslovi iznad njih:

»11.1.3. Odsjek za obrazovanje u poduzetništvu
*Članak 95a.*

Odsjek za obrazovanje u poduzetništvu prati postojeći sustav obrazovanja u
poduzetništvu; poduzima mjere i aktivnosti za sustavni razvoj obrazovanja u
poduzetništvu; sastavlja analize i izvješća te predlaže poticajne mjere;
sudjeluje u izradi nacrta prijedloga zakona te predlaže donošenje podzakonskih
propisa u dijelu koji se odnosi na obrazovanje u poduzetništvu, usavršavanje i
cjeloživotno obrazovanje; izrađuje metodologiju za izradu obrazovnih programa u
poduzetništvu; predlaže donošenje programa obrazovanja u poduzetništvu; predlaže
programe cjeloživotnog obrazovanja i usavršavanja poduzetnika te vodi brigu o
njihovom provođenju; izrađuje i provodi poticajne programe za unaprjeđenje
obrazovanja u poduzetništvu, usavršavanja poduzetnika i cjeloživotnog
obrazovanja; surađuje s ostalim ustrojstvenim jedinicama Ministarstva; surađuje
s komorama, obrazovnim ustanovama, tijelima državne uprave i institucijama;
prati namjensko korištenje sredstava iz poticajnih programa; te obavlja i druge
poslove iz svoga djelokruga.

11.1.4. Odsjek za pravne poslove
*Članak 95b.*

Odsjek za pravne poslove obavlja upravne i stručne poslove u svezi s izradom i
provedbom zakona i drugih propisa; usklađuje izradu zakona i drugih propisa iz
djelokruga Uprave, izrađuje naputke radi provođenja zakona, daje stručna
mišljenja i objašnjenja u svezi s primjenom i provedbom zakona, provodi upravni
postupak i upravni nadzor iz djelokruga Uprave, prati i osigurava primjenu
zakona i drugih propisa, ostvaruje suradnju s uredima državne uprave glede
primjene zakona i drugih propisa iz djelokruga Uprave; prati usklađivanje
zakonodavstva vezanog za malo gospodarstvo s direktivama Europske unije,
sudjeluje u programima i pripremama projekata Europske unije, priprema pravni
okvir za akte unutar Uprave, te druge poslove iz svoga djelokruga.«

Članak 19.

Članak 96. i naslov iznad njega mijenjaju se i glase:

*»11.2. Odjel za tehnološki razvoj, inovacije i konkurentnost
Članak 96.*

Odjel za tehnološki razvoj, inovacije i konkurentnost izrađuje stručne programe,
programe tehničke naravi, daje stručna mišljenja i usmjerava programe inovatora,
radi na povezivanju inovatora i poduzetnika, daje stručna mišljenja i ocjene
vezano uz ocjene za poticaje u proizvodnji; prati stanje te izrađuje analize i
sastavlja izvješća o stanju programa poticaja; obavlja stručne poslove u svezi s
predlaganjem i provedbom mjera za poticanje i povećanje ulaganja u subjekte
maloga gospodarstva; prati i analizira stanje na području poduzetništva;
utvrđuje i predlaže mjere i aktivnosti radi poticanja lokalnih programa razvoja
maloga gospodarstva i ulaganja u lokalne programe; predlaže mjere gospodarske
politike kojima se potiče ulaganje u subjekte maloga gospodarstva; predlaže
mjere razvoja i unaprjeđenja poduzetništva kroz tehnološki razvoj, inovacija i
njihovu komercijalizaciju.
Za obavljanje poslova Odjela za tehnološki razvoj, inovacije i konkurentnost,
ustrojavaju se sljedeći odsjeci:
11.2.1. Odsjek za tehnološki razvoj
11.2.2. Odsjek za inovacije«

Članak 20.

Članak 97. i naslov iznad njega mijenjaju se i glase:

»11.2.1. Odsjek za tehnološki razvoj
*Članak 97.*

Odsjek za tehnološki razvoj izrađuje stručne programe i daje stručna mišljenja u
svezi programa poduzetnika te surađuje s ostalim tijelima javne uprave i
akademske zajednice u izradi programa poticaja tehnološkog razvoja, tehničkog
usklađivanja i komercijalizacije inovacija, izrađuje prijedloge projekata
poticanja malog gospodarstva za tehnološki razvoj, prati provođenje (monitoring)
projekata poticanja malog gospodarstva.«

Članak 21.

Članak 98. i naslov iznad njega mijenjaju se i glase:

»11.2.2. Odsjek za inovacije
*Članak 98.*

Odsjek za inovacije izrađuje stručne programe i daje stručna mišljenja u svezi
komercijalizacije inovacija poduzetnika, te surađuje s ostalim tijelima javne
uprave i akademske zajednice u izradi programa razvoja i komercijalizacije
inovacija, izrađuje prijedloge projekata poticanja razvoja inovatorstva u malom
gospodarstvu, prati provođenje (monitoring) projekata razvoja inovatorstva.«

Članak 22.

U članku 99. stavak 2. mijenja se i glasi:
»Za obavljanje poslova i zadataka u Odjelu za programe i projekte Europske unije
ustrojavaju se sljedeći odsjeci:
11.3.1. Odsjek za pripremu EU projekata
11.3.2. Odsjek za provedbu EU projekata
11.3.3. Odsjek za praćenje i vrednovanje EU projekata«

Članak 23.

Članak 100. i naslov iznad njega mijenjaju se i glase:

»11.3.1. Odsjek za pripremu EU projekata
*Članak 100.*

Odsjek za pripremu EU projekata obavlja stručne, administrativne i
upravno-pravne poslove koji se odnose na pripremu i planiranje godišnjih i
višegodišnjih planova i programa rada; prikuplja, obrađuje i analizira stanje
potreba za unaprjeđenje razvoja malog gospodarstva, podizanja konkurentnosti
Republike Hrvatske i predlaže smjernice i mjere; priprema podloge i
dokumentaciju za pripremu natječajnih procedura u skladu s donesenim Operativnim
programom. Priprema procedure i dokumente za uspješnost projekata; priprema i
ostale materijale koji su potrebni za pripremu projekata.«

Članak 24.

Iza članka 100. dodaje se članak 100a. i naslov iznad njega:

»11.3.2. Odsjek za provedbu EU projekata
*Članak 100a.*

Odsjek za provedbu EU projekata obavlja stručne, administrativne i
upravno-pravne poslove koji se odnose na pripremu i planiranje godišnjih i
višegodišnjih planova i programa rada; prikuplja, obrađuje i analizira stanje
potreba za unaprjeđenje razvoja malog gospodarstva, podizanja konkurentnosti
Republike Hrvatske i predlaže smjernice i mjere; priprema podloge i
dokumentaciju za provedbu natječajnih procedura u skladu s donesenim Operativnim
programom. Priprema procedure i dokumente za uspješnu provedbu projekata;
priprema i ostale materijale koji su potrebni za provedbu projekata.«

Članak 25.

U naslovu iznad članka 101. broj »11.3.2.« zamjenjuje se brojem »11.3.3.«

Članak 26.

Iza članka 104. dodaju se članci 104a., 104b. i 104c. i naslov iznad njih:

*»11.5. Odjel za clustere i zadruge
Članak 104a.*

Odjel za clustere i zadruge predlaže mjere i aktivnosti za razvoj clustera i
zadruga, potiče osnivanje i povezivanje clustera i zadruga, organizira i
osigurava provedbu poticajnih mjera, analizira i prati njihove učinke; predlaže
i provodi mjere za poticanje razvoja clustera i zadruga; prati i prikuplja
informacije te analizira stanje i sastavlja izvješća o radu istih; koordinira
aktivnosti na razvoju istih; priprema izvješća o radu clustera i zadruga; prati
provedbu zakona i podzakonskih propisa iz ovoga područja; nadzire namjensko
korištenje sredstava za clustere i zadruge; obavlja i druge poslove iz svoga
djelokruga.
Za obavljanje poslova Odjela za clustere i zadruge, ustrojavaju se sljedeći
odsjeci:
11.5.1. Odsjek za clustere
11.5.2. Odsjek za zadruge.

*11.5.1. Odsjek za clustere
Članak 104b.*

Odsjek za clustere obavlja poslove u svezi s osnivanjem, vodi registar clustera,
prati i analizira rad unutar clustera, te predlaže mjere za razvoj djelatnosti u
njima, obavlja promidžbene, marketinške aktivnosti sa svrhom
internacionalizacije hrvatskog gospodarstva i planira i provodi poslove koji se
odnose na promidžbeno marketinške aktivnosti s ciljem privlačenja kapitala u
clustere, predlaže i unaprjeđuje zakonsku regulativu u cilju poboljšanja uvjeta
za ulaganje, surađuje s drugim državnim tijelima Republike Hrvatske u cilju
uspostave potrebne organizacijske strukture za provođenje zakona i drugih akata
iz područja clustera u Republici Hrvatskoj, izrađuje prijedloge propisa kojima
se uređuju pravna pitanja te prati primjenu zakonskih propisa; izrađuje izvješća
i pruža stručne informacije iz djelokruga svoje nadležnosti.

11.5.2. Odsjek za zadruge
*Članak 104c.*

Odsjek za zadruge prati stanje u zadrugarstvu, predlaže i nadzire provođenje
mjera za razvoj zadruga i zadrugarstva; prati i analizira stanje u zadrugarstvu;
prati i nadzire provođenje zakona i podzakonskih propisa kojima se uređuju
uvjeti i način poslovanja zadruga; predlaže mjere gospodarske politike za brži
razvoj zadrugarstva te skrbi o provođenju predloženih mjera; poduzima aktivnosti
za promidžbu zadrugarstva i poticanje organiziranog nastupa zadruga u zemlji i
inozemstvu; priprema nacrte prijedloga zakona i prijedloge drugih propisa iz
svoje nadležnosti; prati međunarodne propise iz područja zadrugarstva; predlaže
i prati stručnu izobrazbu zadrugara i zaposlenih; izrađuje naputke i daje
mišljenja u svezi s provođenjem zakonskih i podzakonskih propisa iz svoga
djelokruga; surađuje s drugim tijelima državne uprave i Hrvatskim savezom
zadruga na rješavanju problema vezanih uz poslovanje zadruga; surađuje sa
znanstvenim i stručnim institutima te obavlja i druge poslove iz svoga
djelokruga.«

Članak 27.

Iza članka 131. dodaju se članci 131a., 131b., 131c., 131d., 131e., 131f. i
131g. i naslov iznad njih:

»14a. UPRAVA ZA RUDARSTVO
*Članak 131a.*

Uprava za rudarstvo obavlja upravne i stručne poslove u svezi s rudarstvom
Republike Hrvatske, izrađuje prijedloge zakona i propisa iz područja rudarstva,
planira i predlaže rudarsku politiku, obavlja upravne i stručne poslove koji se
odnose na istraživanje i eksploataciju mineralnih sirovina, utvrđuje strategiju
gospodarenja mineralnim sirovinama i razvoja rudarstva, izdaje odobrenja za
istraživanje mineralnih sirovina i odobrenja za eksploatacijska polja mineralnih
sirovina, vodi katastar istražnih prostora i eksploatacijskih polja mineralnih
sirovina, izdaje građevinske i uporabne dozvole za rudarske objekte i
postrojenja, dodjeljuje rudarske koncesije za izvođenje rudarskih radova
eksploatacije mineralnih sirovina, vodi evidenciju o rezervama mineralnih
sirovina i izrađuje godišnje bilance rezervi mineralnih sirovina, provodi
postupke provjere elaborata o rezervama mineralnih sirovina, postupke provjere
rudarskih projekata eksploatacije mineralnih sirovina, postupke polaganja
stručnih ispita iz područja rudarstva, provodi upravni nadzor nad primjenom
zakona iz područja rudarstva, vodi drugostupanjske upravne postupke iz područja
rudarstva, obavlja stručne poslove u svezi s međunarodnim i bilateralnim
ugovorima, u Upravi se pripremaju i provode projekti i programi Europske unije
te obavljaju i drugi poslovi iz njenog djelokruga.
U Upravi za rudarstvo ustrojavaju se:
14a.1. Odjel upravnih poslova u rudarstvu
14a.2. Odjel gospodarstvenih poslova u rudarstvu

*14a.1. Odjel upravnih poslova u rudarstvu
Članak 131b.*

Odjel upravnih poslova u rudarstvu obavlja upravne poslove u prvom stupnju koji
se odnose na istraživanje i eksploataciju svih mineralnih sirovina osim
tehničko-građevnog kamena, građevnog pijeska i šljunka, te ciglarske gline,
izdaje odobrenja za istraživanje i odobrenja za eksploatacijska polja mineralnih
sirovina, izdaje građevinske i uporabne dozvole za rudarske objekte i
postrojenja, dodjeljuje rudarske koncesije za izvođenje rudarskih radova
eksploatacije mineralnih sirovina, vodi katastar istražnih prostora i
eksploatacijskih polja mineralnih sirovina, vodi evidenciju o rezervama
mineralnih sirovina i izrađuje godišnju bilancu rezervi mineralnih sirovina,
provodi postupke provjere elaborata o rezervama mineralnih sirovina, postupke
provjere rudarskih projekata eksploatacije mineralnih sirovina, postupke
polaganja stručnih ispita iz područja rudarstva, obavlja upravni nadzor u
tijelima državne uprave u jedinicama lokalne (regionalne) samouprave nadležnim
za poslove rudarstva, obavlja upravne postupke u drugom stupnju koji se odnose
na istraživanje i eksploataciju tehničko-građevnog kamena, građevnog pijeska i
šljunka, te ciglarske gline; prati poslovanje rudarskih gospodarstvenih
subjekata, prati i analizira gospodarske mjere od utjecaja na položaj rudarskih
gospodarstvenih subjekata utvrđuje strategiju gospodarenja mineralnim
sirovinama, izrađuje prijedloge zakonske i podzakonske regulative iz područja
rudarstva, obavlja druge poslove iz svog djelokruga.
U Odjelu upravnih poslova u rudarstvu ustrojavaju se:
14a.1.1. Odsjek upravnih poslova za neenergetske mineralne sirovine
14a.1.2. Odsjek upravnih poslova za energetske mineralne sirovine

14a.1.1. Odsjek upravnih poslova za neenergetske mineralne sirovine
*Članak 131c.*

Odsjek upravnih poslova za neenergetske mineralne sirovine obavlja upravne
poslove u prvom stupnju koji se odnose na istraživanje i eksploataciju svih
neenergetskih mineralnih sirovina osim tehničko-građevnog kamena, građevnog
pijeska i šljunka, te ciglarske gline, izdaje odobrenja za istraživanje i
odobrenja za eksploatacijska polja neenergetskih mineralnih sirovina, izdaje
građevinske i uporabne dozvole za rudarske objekte i postrojenja za neenergetske
mineralne sirovine, dodjeljuje rudarske koncesije za izvođenje rudarskih radova
eksploatacije neenergetskih mineralnih sirovina, vodi katastar istražnih
prostora i eksploatacijskih polja neenergetskih mineralnih sirovina, provodi
postupke provjere rudarskih projekata eksploatacije neenergetskih mineralnih
sirovina, provodi postupke provjere elaborata o rezervama neenergetskih
mineralnih sirovina, obavlja upravni nadzor u tijelima državne uprave u
jedinicama lokalne (regionalne) samouprave nadležnim za poslove rudarstva,
obavlja upravne postupke u drugom stupnju koji se odnose na istraživanje i
eksploataciju tehničko-građevnog kamena, građevnog pijeska i šljunka, te
ciglarske gline, sudjeluje u utvrđivanju strategije gospodarenja mineralnim
sirovinama, sudjeluje u izradi prijedloga zakonske i podzakonske regulative iz
područja rudarstva, obavlja druge poslove iz svog djelokruga.

14a.1.2. Odsjek upravnih poslova za energetske mineralne sirovine
*Članak 131d.*

Odsjek upravnih poslova za energetske mineralne sirovine obavlja upravne poslove
koji se odnose na istraživanje i eksploataciju energetskih mineralnih sirovina,
izdaje odobrenja za istraživanje i odobrenja za eksploatacijska polja
energetskih mineralnih sirovina, izdaje građevinske i uporabne dozvole za
rudarske objekte i postrojenja za energetske mineralne sirovine, dodjeljuje
rudarske koncesije za izvođenje rudarskih radova eksploatacije energetskih
mineralnih sirovina, vodi katastar istražnih prostora i eksploatacijskih polja
energetskih mineralnih sirovina, provodi postupke provjere rudarskih projekata
eksploatacije energetskih mineralnih sirovina, provodi postupke provjere
elaborata o rezervama energetskih mineralnih sirovina, sudjeluje u utvrđivanju
strategije gospodarenja mineralnim sirovinama, sudjeluje u izradi prijedloga
zakonske i podzakonske regulative iz područja rudarstva, obavlja druge poslove
iz svog djelokruga.

*14a.2. Odjel gospodarstvenih poslova u rudarstvu
Članak 131e.*

Odjel gospodarstvenih poslova u rudarstvu vodi evidenciju o rezervama svih
mineralnih sirovina te izrađuje godišnju bilancu rezervi svih mineralnih
sirovina, obavlja sve poslove iz područja rudarstva koji se vode u registru
koncesija Ministarstva financija, sudjeluje u provođenju postupaka provjere
elaborata o rezervama svih mineralnih sirovina, sudjeluje u vođenju katastra
istražnih prostora i eksploatacijskih polja mineralnih sirovina, prati
poslovanje rudarskih gospodarstvenih subjekata, prati i analizira gospodarske
mjere od utjecaja na položaj rudarskih gospodarstvenih subjekata, utvrđuje
strategiju gospodarenja mineralnim sirovinama, sudjeluje u izradi prijedloga
zakonske i podzakonske regulative iz područja rudarstva, obavlja druge poslove
iz svog djelokruga.
U Odjelu gospodarstvenih poslova u rudarstvu ustrojavaju se:
14a.2.1. Odsjek gospodarstvenih poslova za neenergetske mineralne sirovine
14a.2.2. Odsjek gospodarstvenih poslova za energetske mineralne sirovine

14a.2.1. Odsjek gospodarstvenih poslova za neenergetske mineralne sirovine
*Članak 131f.*

Odsjek gospodarstvenih poslova za neenergetske mineralne sirovine vodi
evidenciju o rezervama neenergetskih mineralnih sirovina te izrađuje godišnju
bilancu rezervi neenergetskih mineralnih sirovina, obavlja sve poslove iz
područja rudarstva koji se vode u registru koncesija Ministarstva financija za
neenergetske mineralne sirovine, sudjeluje u provođenju postupaka provjere
elaborata o rezervama neenergetskih mineralnih sirovina, sudjeluje u vođenju
katastra istražnih prostora i eksploatacijskih polja neenergetskih mineralnih
sirovina, prati poslovanje rudarskih gospodarstvenih subjekata koji se bave
eksploatacijom neenergetskih mineralnih sirovina, prati i analizira gospodarske
mjere od utjecaja na položaj rudarskih gospodarstvenih subjekata koji se bave
eksploatacijom neenergetskih mineralnih sirovina, sudjeluje u utvrđivanju
strategije gospodarenja mineralnim sirovinama, sudjeluje u izradi prijedloga
zakonske i podzakonske regulative iz područja rudarstva, obavlja druge poslove
iz svog djelokruga.

14a.2.2. Odsjek gospodarstvenih poslova za energetske mineralne sirovine
*Članak 131g.*

Odsjek gospodarstvenih poslova za energetske mineralne sirovine vodi evidenciju
o rezervama energetskih mineralnih sirovina te izrađuje godišnju bilancu rezervi
energetskih mineralnih sirovina, obavlja sve poslove iz područja rudarstva koji
se vode u registru koncesija Ministarstva financija za energetske mineralne
sirovine, sudjeluje u provođenju postupaka provjere elaborata o rezervama
energetskih mineralnih sirovina, sudjeluje u vođenju katastra istražnih prostora
i eksploatacijskih polja energetskih mineralnih sirovina, prati poslovanje
rudarskih gospodarstvenih subjekata koji se bave eksploatacijom energetskih
mineralnih sirovina, prati i analizira gospodarske mjere od utjecaja na položaj
rudarskih gospodarstvenih subjekata koji se bave eksploatacijom energetskih
mineralnih sirovina, sudjeluje u utvrđivanju strategije gospodarenja mineralnim
sirovinama, sudjeluje u izradi prijedloga zakonske i podzakonske regulative iz
područja rudarstva, obavlja druge poslove iz svog djelokruga.«

Članak 28.

U Tablici u kojoj je određen okvirni broj državnih službenika i namještenika,
koja je sastavni dio ove Uredbe, a koja se ne objavljuje u Narodnim novinama,
mijenja se broj državnih službenika i namještenika potrebnih za obavljanje
poslova iz djelokruga Ministarstva gospodarstva, rada i poduzetništva.

Članak 29.

Ministar gospodarstva, rada i poduzetništva će u roku od 30 dana od donošenja
ove Uredbe uskladiti Pravilnik o unutarnjem redu Ministarstva s odredbama ove
Uredbe, uz prethodnu suglasnost Središnjeg državnog ureda za upravu Vlade
Republike Hrvatske.

Članak 30.

Ova Uredba stupa na snagu danom objave u »Narodnim novinama«.

Klasa: 023-03/08-01/09
Urbroj: 5030105-08-6
Zagreb, 10. listopada 2008.

Potpredsjednica Vlade
i ministrica obitelji, branitelja i
međugeneracijske solidarnosti
**Jadranka Kosor, dipl. iur**., v. r.

Uredba, NN 119/2008-3406
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)